E-posti teel otsuse vastuvõtmise protokoll

Otsuse langetamise aeg: 28. märts - 12.aprill 2023. a

Algatas: Triin Tomingas, Rahandusministeeriumi riigieelarve osakonna välisvahendite talituse juhataja, seirekomisjoni aseesimees.
Protokollis: Anu Altermann, Rahandusministeeriumi riigieelarve osakonna nõunik, seirekomisjoni sekretariaat.
Osa võtsid: Ühtekuuluvuspoliitika fondide seirekomisjoni hääleõigusega liikmed.

PÄEVAKORD:

2021-2027 periood:
1.	31.05.2022 toimunud variseirekomisjoni koosoleku ning 19.09-03.10.2022 toimunud kirjaliku variseirekomisjoni koosoleku otsuste heakskiitmine tagasiulatuvalt
2.	Ühtekuuluvuspoliitika Fondide 2021-2027 rakenduskava seirekomisjoni töökorra muutmine
3.	Perioodi 2021-2027 läbivate valikukriteeriumide ja -valikumetoodika muutmine

2014-2020 periood:
4.	Ühtekuuluvuspoliitika Fondide 2014-2020 rakenduskava seirekomisjoni töökorra muutmine

OTSUSTUSPROTSESS:

Seirekomisjoni aseesimees Triin Tomingas esitas 28.03.2023 e-posti teel seirekomisjoni liikmetele heakskiitmiseks 31.05.2022 toimunud variseirekomisjoni koosoleku ja 19.09.-03.10.2022 toimunud kirjaliku variseirekomisjoni koosoleku otsused ning tegi ettepaneku lugeda need jõustunuks tagasiulatuvalt alates nende vastuvõtmisest. Lisaks esitati seirekomisjonile heakskiitmiseks Ühtekuuluvuspoliitika fondide 2014-2020 ja 2021–2027 rakenduskava seirekomisjoni töökorra muudatused ning perioodi 2021-2027 läbivate valikukriteeriumide ja -valikumetoodika muudatused.

3.04.2023 kell 11:30-12:30 toimus Microsoft Teams’is seirekomisjoni liikmetele ja asendusliikmetele infotund otsustamiseks esitatud päevakorrapunktide projekti täiendavaks selgitamiseks. 

Seirekomisjoni liikmetel paluti oma nõusolekust või mittenõusolekust teatada seirekomisjoni sekretariaadile 2 nädala jooksul, hiljemalt 12. aprilliks 2023. Nimetatud tähtajaks laekusid seirekomisjoni liikmetelt vastused järgmiselt:  

	Asutus	Ametikoht	Nimi	Vastus	
1.		Haridus-ja Teadusministeerium	teadus- ja arendustegevuse ning kõrg- ja kutsehariduse poliitika asekantsler	Renno Veinthal	Ei vastanud	
2.		Justiitsministeerium 	kriminaalpoliitika osakonna analüüsitalituse projektijuht	Laidi Surva	Ei vastanud	
3.		Keskkonnaministeerium	keskkonnakorralduse ja välissuhete asekantsler 	Kaupo Heinma	Ei vastanud	
4.		Keskkonnaministeerium	kliima ja strateegilise planeerimise asekantsler	Andrus Pirso	Ei vastanud	
5.		Kultuuriministeerium	kultuurilise mitmekesisuse asekantsler	Eda Silberg	Ei vastanud	
6.		Maaeluministeerium	kalanduspoliitika ja välissuhete asekantsler	Siim Tiidemann	Ei vastanud	
7.		Majandus-ja Kommunikatsiooniministeerium	majandusarengu asekantsler	Sille Kraam	Ei vastanud	
8.		Majandus-ja Kommunikatsiooniministeerium	välisvahendite valdkonna juht, strateegilise planeerimise osakond 	Rando Härginen	Ei vastanud	
9.		Rahandusministeerium	regionaalarengu osakonna juhataja	Priidu Ristkok	Ei vastanud	
10.		Rahandusministeerium	Riigieelarve osakonna välisvahendite talituse juhataja	Triin Tomingas	Ei vastanud	
11.		Riigikantselei	strateegiadirektor	Henry Kattago	Ei vastanud	
12.		Riigi Tugiteenuste Keskus	peadirektori asetäitja	Martin Karro	Vastas 30.03.2023	
13.		Riigi Tugiteenuste Keskus	toetuste arendamise osakonna juhataja	Urmo Merila	Ei vastanud	
14.		Siseministeerium	varade, planeerimise ja tehnoloogia asekantsler	Piret Lilleväli	Ei vastanud	
15.		Sotsiaalministeerium	sotsiaalala asekantsler	Hanna Vseviov	Vastas 05.04.2023	
16.		Sotsiaalministeerium	tööala asekantsler	Ulla Saar	Vastas 05.04.2023	
17.		Eesti Ametiühingute Keskliit 	EAKL juhatuse liige, Eesti Raudteelaste Ametiühingu esimees	Oleg Tšubarov	Ei vastanud	
18.		Eesti Infotehnoloogia ja Telekommunikatsiooni Liit	juhatuse liige	Ats Albre	Ei vastanud	
19.		Eesti Inimõiguste Keskus	inimõiguste keskuse juhataja	Egert Rünne	Ei vastanud	
20.		Eesti Kaubandus-Tööstuskoda	poliitikakujundamise ja õigusosakonna juhataja 	Marko Udras 	Vastas 10.04.2023	
21.		Eesti Keskkonnaühenduste Koda	Eesti Rohelise Liikumise huvikaitse ekspert 	Maris Pedaja	Vastas 12.04.2023	
22.		Eesti Linnade ja Valdade Liit 	asedirektor	Jan Trei	Ei vastanud	
23.		Eesti Noorteühenduste Liit 	huvikaitse spetsialist	Hannaliisa Rebane	Ei vastanud	
24.		Eesti Puuetega Inimeste Koda	tegevjuht	Maarja Krais-Leosk	Ei vastanud	
25.		Eesti Sotsiaaltöö Assotsiatsioon	juhatuse liige	Olga Pihlak 	Ei vastanud	
26.		Eesti Teaduste Akadeemia	president	Tarmo Soomere	Ei vastanud	
27.		Eesti Tööandjate Keskliit 	tegevjuht	Arto Aas	Ei vastanud	
28.		Eesti Väike-ja Keskmiste Ettevõtjate Assotsiatsioon	asepresident	Marina Kaas 	Vastas 3.04.2023	
29.		Ida-Viru Omavalitsuste Liit  	tegevjuht	Meelis Kuusk	Ei vastanud	
30.		Lastekaitse Liit 	projektijuht	Annika Silde	Ei vastanud	
31.		Rektorite Nõukogu	Rektorite Nõukogu tegevsekretär	Hanna Kanep	Ei vastanud	
32.		Soolise võrdõiguslikkuse ja võrdse kohtlemise volinik	volinik	Christian Veske	Ei vastanud	
33.		Vabaühenduste Liit	Vabaühenduste Liidu juhataja	Kai Klandorf	Ei vastanud	

Asendusliikmed kirjale ei vastanud. 

Ülevaade e-posti teel laekunud seirekomisjoni liikmete vastustest:
a)	Riigi Tugiteenuse Keskuse esindaja Martin Karro nõustus otsuste ettepanekutega esitatud kujul. 
b)	Eesti Väike-ja Keskmiste Ettevõtjate Assotsiatsiooni esindaja Marina Kaas nõustus otsuste ettepanekutega esitatud kujul. 
c)	Sotsiaalministeeriumi esindajad Hanna Vseviov ja Ulla Saar nõustusid otsuste ettepanekutega, paludes muuta seirekomisjonile esitatud memo Lisa 2 “Perioodi 2021-2027 läbivate valikukriteeriumide ja -valikumetoodika“ lk 6 teise lõigu sõnastust. Seirekomisjoni liikmed leidsid, et pakutud sõnastus ei ole üheselt arusaadav ja võib ekslikult jääda mulje nagu RÜ peaks ise hakkama täiendavaid valikukriteeriume välja töötama ja kooskõlastama.
d)	Eesti Kaubandus-Tööstuskoja esindaja Marko Udras oli vastu 19.09-03.10.2022 toimunud kirjaliku variseirekomisjoni koosoleku otsuse (partnerite võimestamise teekaart) heakskiitmisele. Samuti oli Marko Udras seisukohal, et saadetud päevakorrapunktide vastuvõtmine e-posti teel ei ole kooskõlas seirekomisjoni töökorras sätestatud otsuste vastuvõtmise protseduuriga ning seetõttu oli vastu saadetud päevakorrapunktide heakskiitmisele. Ühtlasi tegi Marko Udras ettepaneku seirekomisjoni töökorda muuta seoses e-posti teel otsuse vastuvõtmise protseduuriga.
e)	Eesti Keskkonnaühenduste Koja (EKO) esindaja Maris Pedaja oli vastu 19.09-03.10.2022 toimunud kirjaliku variseirekomisjoni koosoleku otsuse (partnerite võimestamise teekaart) heakskiitmisele. Teiste otsuse ettepanekutega EKO nõustus.

Seirekomisjoni liikmete puhul, kes ei vastanud e-posti teel ettenähtud tähtajaks seirekomisjoni sekretariaadile, loeti mittevastamine nõusolekuks vastavalt 2014-2020 seirekomisjoni töökorra punktile 9.7. ja 2021-2027 töökorra punktile 10.5.

Vastuhääletamiste põhjendused on täpsemalt esitatud alljärgnevalt

Eesti Kaubandus-Tööstuskoda esindava seirekomisjoni liikme Marko Udrase poolt 10.04.2023 e-posti teel esitatud selgitused:

1) Olen vastu 19.09-03.10.2022 toimunud kirjaliku variseirekomisjoni koosoleku otsuse (partnerite võimestamise teekaart) heakskiitmisele.
Esiteks ei pea ma heaks praktikaks seda, et otsuse projektis ja sinna juurde saadetud taustamaterjalides ei ole välja toodud ega tähelepanu juhitud, millise sisuga varasemaid otsuseid soovitakse nüüd tagasiulatuvalt heaks kiita. Näiteks pole saadetud materjalides mainitud, et heakskiitu soovitakse muu hulgas ühtekuuluvuspoliitika fondide 2021–2027 perioodi partnerite võimestamise teekaardile. Selle tulemusena on seirekomisjoni liikmetel keerulisem teha teadlikku otsust selles küsimuses.  
Lisaks ei pea ma õigeks ja seirekomisjoni töökorraga kooskõlas olevaks seda, et hääletamine toimub selles küsimuses e-posti teel. Tegemist ei ole kiireloomulise teemaga. Lisaks õigustab selle otsuse arutamist tavapärase seirekomisjoni koosoleku raames asjaolu, et variseirekomisjon ei hääletanud selle otsuse poolt ühehäälselt. 
Kaubandus-Tööstuskoda võttis pärast variseirekomisjoni otsust partnerite võimestamise teekaardi teemal korduvalt ühendust Rahandusministeeriumiga. Kuigi Rahandusministeerium andis täiendavaid selgitusi, siis ei olnud need selgitused piisavad selleks, et kinnitada, et partnerite väljavalimine on toimunud läbipaistvalt ning avalike vahendite kaudu toetuse andmine toimub võimalikult säästlikult ja tulemuslikult. Jätkuvalt ei ole sisuliselt aru saada, keda, miks ja millistel sisuliste eesmärkidel toetatakse või kuidas eesmärkide saavutamist hinnatakse. Meile teadaolevalt soovis selle teema osas täiendavaid selgitusi ka Riigikontroll. Eeltoodud info ei kajastu kuidagi seirekomisjoni materjalides ja jätab seirekomisjoni liikmetele mulje, et tegemist on formaalse otsusega ning selle teema osas ei ole erimeelsusi. 
Kuna partnerite võimestamise teekaardi osas puudub endiselt läbipaistvus, siis on igati vajalik arutada seda teemat seirekomisjoni koosolekul ühiselt, mitte e-posti teel formaalselt hääletades. Seega olen vastu 19.09-03.10.2022 toimunud kirjaliku variseirekomisjoni koosoleku otsuse (partnerite võimestamise teekaart) heakskiitmisele. 

2) Saadetud päevakorrapunktide vastuvõtmine e-posti teel ei ole kooskõlas seirekomisjoni töökorras sätestatud otsuste vastuvõtmise protseduuriga. 
2022. aastal variseirekomisjoni vastu võetud töökorra punkt 9.1. näeb ette, et seirekomisjoni esimees võib otsuste vastuvõtmise korraldada elektrooniliselt e-posti teel üksnes kiireloomuliste või üksikküsimuste korral. 
Meile saadetud 4 päevakorrapunkti ei ole minu hinnangul üksikküsimused ja need ei ole ka nii kiireloomulised, et neid otsuseid ei saa vastu võtta tavapärase seirekomisjoni koosoleku raames. Kuna töökorra kohaselt on e-posti teel otsuse vastuvõtmine erand, mitte reegel, siis oleks hea praktika see, kui koos otsuste projektiga saadetakse seirekomisjoni liikmetele ka selgitused selle kohta, mis õigustab otsuse vastuvõtmist e-kirja teel. Meile saadetud materjalides ei ole põhjendatud, et nende 4 otsuse vastuvõtmine on nii kiireloomuline või tegemist on üksikküsimustega. Vähemalt mina ei lugenud seda seirekomisjonile saadetud kirjast välja. 
Seega saadetud materjalide põhjal olen seisukohal, et nende päevakorrapunktide vastuvõtmine e-posti teel ei ole kooskõlas töökorras sätestatud otsuste vastuvõtmise protseduuriga. Sellest tulenevalt olen ka vastu saadetud päevakorrapunktide heakskiitmisele.

3) Teen ettepaneku muuta seirekomisjoni töökorda seoses e-posti teel otsuse vastuvõtmise protseduuriga.
2022. aastal vastu võetud töökorra punkt 9.5. (uuendatava töökorra punkt 10.5.) näeb ette, et kui seirekomisjoni liige või tema asendusliige ei teata nimetatud tähtaja jooksul oma arvamust või ei teata oma äraolekust; või seirekomisjoni liige või asendusliige ei ole reageerinud otsuse vastuvõtmise protsessis osalemisest, loetakse, et ta hääletab otsuse poolt. 
Teen ettepaneku jätta see punkt töökorrast välja. E-kirja teel otsuste vastuvõtmise tavapärane praktika on see, et kui isik ei hääleta, siis loetakse, et ta hääletab otsuse vastu. Selline lahendus on välja kujunenud muu hulgas põhjusel, et e-kirja teel otsuste tegemisel on keerulisem tagada, et vajalik info jõuab otsuse tegijani ja tal on piisavalt infot otsuse tegemiseks. Näiteks võib praeguse töökorra jätkumisel tekkida olukord, kus seirekomisjoni liige ja asendusliige on muutunud, kuid see info ei ole veel mingil põhjusel jõudnud Rahandusministeeriumini ning sellises olukorras loetakse, et liikme vaikimine on otsuste poolt hääletamine. Lisaks ei saa mõistlikuks pidada olukorda, kus isik ei tutvu otsuse projektidega ja ei osale hääletamisel, kuid ikkagi loetakse, et ta on otsuse poolt hääletanud. Lisaks on sellisel viisil tehtud otsuste puhul seirekomisjoni liikmetel omavahel keeruline arutelu pidada. 
E-posti teel otsuse vastuvõtmise protseduur peaks olema selline, et otsus on vastu võetud üksnes siis, kui selle poolt hääletab üle poolte seirekomisjoni liikmetest.
Seirekomisjoni otsustega seotud sisulisema arutelu tekitamiseks ning parema informeerituse tagamiseks teen ettepaneku täiendada e-posti teel otsuse vastuvõtmise protseduuri põhimõttega, et kui seirekomisjoni liige saadab oma seisukoha, siis tuleb lisaks Rahandusministeeriumile sellest seisukohast teavitada ka teisi seirekomisjoni liikmeid. 

Eesti Keskkonnaühenduste Koda esindava seirekomisjoni liikme Maris Pedaja poolt 12.04.2023 e-posti teel esitatud seisukohad:

1.	EKO on vastu 19.09-03.10.2022 toimunud kirjaliku variseirekomisjoni koosoleku otsuse (partnerite võimestamise teekaart) heakskiitmisele

Eesti Keskkonnaühenduste Koda (EKO) ei kiida praegusel kujul heaks partnerite võimestamise teekaarti, mis jätab hetkel toetuseta mitu asjakohast sotsiaalpartnerit, sh EKO kui ainsa keskkonna valdkonna vabaühenduse esindaja seirekomisjonis. Kuna 2021-2027 rakenduskava poliitikaeesmärkide raames on plaanis „ei kahjusta oluliselt“ põhimõtte ja kliimakindluse valdkonna ekspertide rahastamine (administratsiooni) tehnilisest abist, on meie vaatest üksnes loogiline, et EKO kui vastava valdkonna esindaja sotsiaalpartnerite hulgas kvalifitseeruks toetusele oma tehnilise võimekuse tõstmiseks. Küsimus on iseäranis akuutne, arvestades Rohelisema Eesti poliitikasuuna ambitsiooni ja fondide nõutud panust kliimaeesmärkidesse. 

Teeme ettepaneku partnerite võimestamise teekaart üle vaadata ja lisada tehnilise abi saajate hulka ka EKO, et suurendada kaasarääkimise ja sisulise panustamise võimekust. 

Euroopa Komisjoni tagasiside:
Seirekomisjoni töös nõuandjana osaleva Euroopa Komisjoni esindaja Andreas von Busch esitas e-posti teel 12.04.2023 ettepaneku täiendada 2021-2027 valikumetoodika dokumenti  ning lisada selle teise lõiku järgmine lause: “Members of the Monitoring Committee shall be notified of any adjustments in the cross-cutting selection criteria.”

Sotsiaalministeeriumi ning Euroopa Komisjoni esindajate ettepanekutest tulenevad  täiendused on käesolevale protokollile lisatud perioodi 2021-2027 läbivate valikukriteeriumide ja -valikumetoodika dokumenti sisse viidud (vt Lisa 2 lk 6 esimene ja teine lõik). 

Võttes arvesse seirekomisjoni liikmetelt e-posti teel laekunud vastuseid ning lähtudes perioodi 2014-2020 seirekomisjoni töökorra punktist 9.7. ja 2021-2027 töökorra punktist 10.5. 

OTSUSTATI:

1.	Kiita heaks 31.05.2022 toimunud variseirekomisjoni koosoleku ja 19.09.-03.10.2022 toimunud kirjaliku variseirekomisjoni koosoleku otsused ning lugeda need jõustunuks tagasiulatuvalt alates nende vastuvõtmisest. (2 vastu, 31 poolt)
2.	Kinnitada Ühtekuuluvuspoliitika Fondide 2021-2027 rakenduskava seirekomisjoni töökord koos täiendusettepanekutega. (1 vastu, 32 poolt)
3.	Kinnitada „Läbivad valikukriteeriumid ja metoodika, mida kohaldatakse kõikidele Ühtekuuuluvuspoliitika 2021-2027 rakenduskava poliitikaeesmärkidele, erieesmärkidele ning nende raames toetatavatele meetmetele“ koos täiendusettepanekutega. (1 vastu, 32 poolt)
4.	Kinnitada Ühtekuuluvuspoliitika Fondide 2014-2020 rakenduskava seirekomisjoni töökord koos täiendusettepanekutega. (1 vastu, 32 poolt)

Edasised tegevused:

Seirekomisjoni liikmetelt laekunud ettepanekute alusel lisatakse 11. mail 2023 Kuressaares toimuva seirekomisjoni koosoleku päevakorda:
a)	seirekomisjoni töökordade täiendavate muudatuste arutelu ja kinnitamine (hääletus);
b)	partnerite kaasamise ja sotsiaalpartnerite suutlikkuse tõstmiseks kehtestatud toetuse andmise põhimõtete ja hetkeseisu tutvustus. 

(allkirjastatud digitaalselt)  
Anu Altermann
Protokollija  

(allkirjastatud digitaalselt)  
Triin Tomingas
Seirekomisjoni aseesimeees

Lisad:
1)	Lisa 1 Perioodi 2021-2027 seirekomisjoni töökord 
2)	Lisa 2 Perioodi 2021-2027 läbivad valikukriteeriumid ja -valikumetoodika 
3)	Lisa 3 Perioodi 2014-2020 seirekomisjoni töökord